سید_حسن_رسول_نما_اویسی_قادری
آپ کے ابتدائی حالات : آپ کے یہ حالات کتاب" فوائح العرفان سوانح سید حسن رسول نما رحمتہ اللہ علیہ " کے باب اول سے لیے گئے ہیں۔ آپ کی توجہ لڑکپن کے زمانہ سے شباب تک باوجود تعلق اور تقید کے ہمیشہ روپے پیسے کے خرچ کرنے پر مبذول رہی ہے۔ آپ کی نظر میں دنیا اور اہلِ دنیا کی پرکاہ کے برابر بھی وقعت نہیں تھی۔ خوردسالی کے ایام میں آپ غریبوں کے لڑکوں سے کھیلا کرتے تھے اور امری زادوں کی صحبت سے متنفّر رہتے تھے۔ جب تقدیر ایزدی سے آپ کے والد ماجد کا انتقال ہو گیا تو سرکاری طور پر وہ خوانین میں اپنے والد کے منصب پر مقرر ہوئے۔ اس حالت میں آپ کی عادت مبارک یہ تھی کہ کپڑے وغیرہ جو چیز بھی ہاتھ آتی یتیموں اور مسکینوں کی نذر فرماتے اور خود رات کے وقت موسم سرما میں ایک زین کے نمدے میں لپٹ کر سو رہتے۔ دن اس طرح گذرتا تھا کہ حسب معمول حصول ثواب کی نیت سے لوگوں کے گھروں میں کھانا کھانے کے لیے تشریف لے جایا کرتے لیکن جس قدر تناول فرماتے اس کی قیمت کے مطابق اپنے گھر میں کھانا پکوا کر غربا اور مستحقین کو تقسیم فرمایا کرتے۔اس بذل و انفاق سے جو ثواب حاصل ہونا متوقع ہوتا تھا وہ صاحبِ طعام کو بخش دیتے بلکہ مستحقین کے ڈھونڈنے میں جو زحمت اُٹھانی پڑتی اس کا ثواب بھی اسی صاحب طعام کو پہنچا دیا کرتے اور بارگاہ کبریائے واہب العطایا جلّشانہٗ سے استدعا یہی کرتے تھے کہ مجھے اس درمیان میں کچھ بھی دخل نہ ہو بلکہ جو کچھ ثواب مجھ کو حاصل ہوتا ہے وہ براہِ رست صاحب طعام کو پہنچ جایا کرے۔ فرمایا کرتے تھے کہ یہ بات مروّت اسلامی سے بعید معلوم ہوتی ہے کہ دوسرے شخص کا کھانا تناول کر کے اس کا ثواب اپنے لیے جمع کر لیا جائے۔ ایک مرتبہ آپ کے دل مبارک میں یہ خیال آیا کہ جو روپے سودے سلف پر خرچ ہو جاتے ہیں اگر بالفرض ان کا نرخ کم ہو جائے تو یہ اختیار سے باہر ہے اس لیے نفس کو یہی ترغیب دینی چاہئے کہ وہ یہی خیال کرے کہ گویا اس کا نرخ کم ہو گیا ہے۔ اس خیال کی عملی صورت آپ نے یہ نکالی کہ فی روپیہ ایک ٹکہ غریبوں کو دے دیا کرتے اور باقی اپنے حوائج پر صرف فرماتے۔ پھر آپ کے دل میں یہ خیال آیا کہ مبادا حق تعالیٰ یہ فرمائے کہ یہ ٹکہ جو تم ہماری خوشنودی کے لیے صرف کرتے ہو کمی نرخ کی مقدار تم نے مقرر کی ہے یہ خالص ہماری خوشنودی کے لیے نہیں۔ اس خیال کی بنا پر آپ نے ایک ٹکہ بڑھا دیا۔ اس طرح بڑھاتے بڑھاتے پانچ ٹکے تک نوبت پہنچی۔ اس کے علاوہ اور بھی کئی طریقوں پر اپنا مال راہِ خدا میں خرچ کرتے تھے۔ جب سفر میں ہوتے تو سارا راستہ یادِ خدا میں کٹتا۔ جب آپ کی عمر شریف اٹھارہ برس کی تھی اُس وقت بعض رشتہ داروں نے جو بالغرض رشتہ دار تھے۔ اور جو اقارب کا لعقارب (یعنی رشتہ دار بچھؤں کی طرح انسان کو ایذا دیتے ہیں) کا مصداق تھے اس وجہ معاش میں جو آپ کی میراث میں ملی تھی خلل انداز ہونا چاہا اور مقدمہ کھڑ اکر دیا۔ اور بعض رشوت خوار حکام کو بھی ساتھ ملا لیا۔ الغرض آپ کو ہر ایک طرح سے تکلیف دینا شروع کیا جس کا بیان قلم کی طاقت سے باہر ہے اس لیے آپ کے لیے وہاں کی سکونت بہت دشوار ہو گئی اور آپ کے دل میں یہ خیال پیدا ہو اکہ تحصیل علم کی جانب توجہ کرنا چاہئے اور بعد حصول کمال اسی ذریعے سے کسی اہل دنیا سے تقرب حاصل کر کے ان تکلیفوں کا انتقام لینا چاہئے۔ اسی ارادہ سے ترکِ وطن کر کے اکبر آباد کا رُخ کیا۔ وہاں پہنچے تو سخت تھے ماندہ ہونے کے علاوہ آتشِ فاقہ تنورِ شکم میں مشتعل تھی۔ مجبور ہو کر شہر میں چکر لگانا شروع کیا۔ ہر ایک محلہ میں جا کر بآواز بلند کہتے کہ کسی کو لڑکوں کے لیے معلم کی ضرورت ہو تو بندہ حاضر ہے۔ لوگ اِن کا حال دیکھ کر تعجب کرتے۔ آخر ایک شخص نے وجہ دریافت کی تو آپ نے اپنی حالت پر اس کو مطلع کیا۔ اس نے کہا کہ ایک لڑکا صرف میرؔ پڑھتا ہے اس کے لیے ایک اُستاد کی ضرورت ہے۔ کل ہفتے کا دن ہے آپ کو اس کی تعلیم کے لیے مقرر کر دینگے۔ آپ نے فرمایا کہ اگر آپ چاہیں تو آج میں اس کا آموختہ سُن لوں۔ اور پڑھا ہوا سبق تکرار کر لوں۔ اس شخص کو آپ سخت حاجتمند ہونا معلوم ہو گیا اور کھانا حاضر کیا۔ جب آپ نے کھانے کا ارادہ فرمایا تو اپنی مصیبت کا تصور باندھ کر اس قدر رِقّت طاری ہوئی کہ آنسو بہنے لگے اور وہ کھانا تربتر ہو گیا رات ایک مسجد میں بسر کر کے صبح کو حسب وعدہ حاضر ہوئے اور بہت تھوڑی تنخواہ پر معلم مقرر کیے گئے۔ ان ایام میں ایک دن کا ذکر ہے کہ ایک ہندو معہ چند سواروں کے وہاں سے گزر رہا تھا۔ جب اس کی نظر آپ پر پڑی تو بحکم ؂ ’’آنراکہ نشان حزب اعلیٰ است بر چہرۂ اوچونور پیداست ‘‘ فوراً علامات سے آپ کی نجابت و شرافت اور صاحب کمال ہونا معلوم کر کے گھوڑے سے اُترپڑا۔ آپ نے خیال کیا کہ شاید مالک خانہ سے کچھ جان پہچان ہے لیکن دریافت کرنے سے معلوم ہوا کہ وہ محض آپ کو ایک بشارت سُنانے کے لیے اُترا تھا۔ اس نے آپ کی خدمت میں حاضر ہو کر عرض کیا کہ آپ کو یاد ہو گا کہ مہابت خان کے ہندو وکیل نے آپ سے کہ دیا تھا کہ آپ ایک بہت بڑے جلیل القدر مرتبہ پر فائز ہوں گے۔ یہ کہہ کر یادداشت کے لیے کپڑے میں ایک گرہ لگا دی اور رخصت لے کر چلا گیا۔ غالباً یہ پشین گوئی علمِ نجوم یا علمِ قیافہ کی بنا پر کی گئی تھی۔ اسی اثناء میں آپ نے اپنی وجہ معاش کی سندیں میرک شیخ صدر کو دکھائیں (مطلب یہ تھا کہ آپ کی سندوں کو دیکھ کر اُنہیں اپنا حق دلائیں) صدر مذکور نے گواہ طلب کیے چنانچہ گواہوں نے بھی حق ثابت کیا۔ صدر نے پروانہ لکھ دینے کا وعدہ کیا اور اپنے نوکروں سے کہ دیا کہ جس وقت آپ تشریف لے کر آیا کریں اسی وقت ان کی خدمت میں کھانا پیش کر دیا کریں اور جس چیز کی وہ خواہش فرمائیں مہیا کریں۔ لیکن خدا کی قدرت! جب صدر مذکور حکام کو پروانہ لکھنے کے لیے متوجہ ہوئے تو کوئی نہ کوئی مانع پیش آتا۔ اسی طرح ایک مدت گزر گئی آپ نے فرمایا حصول مقصود کے لیے میں نے سورۂ اخلاص کا ورد شروع کیا اور حق تعالیٰ سے التجا کی کہ یا تو کشائشِ کار ہو یا دل سے یہ خیال نکل جائے۔ آپ کا قول ہے کہ ابھی بارہ ہزار مرتبہ میں نے سورۂ مذکور کو نہیں پڑھا تھا۔ کہ یکایک ایک شخص غیب سے نمودار ہوا۔ اور غلام یا خادم کی طرح میرا جوتا میرے سامنے درست کر کے نظروں سے غائب ہو گیا۔ میں نے اُٹھ کر جوتے کا ایک پیزار ایک طرف اور دوسرا دوسری طرف پھینک دیا۔ جب میں نے پاؤں میں پہننے کا ارادہ کیا تو وہ دنوں پیزار خود بخود اکٹھے ہو گئے۔ صدر سے ملاقات کی تو اس نے کہا کہ بسا اوقات میں نے پروانہ لکھنے کا ارادہ کیا لیکن اس طرح کی ایک حالت پیش آتی ہے گویا کوئی شخص میرا ہاتھ پکڑ کر لکھنے سے کھینچ لیتا ہے۔ آپ کو یہ سُن کر سخت رنج ہوا۔ لیکن ان کی دعائیں بیکار نہ گئیں اور مطلوب حقیقی کے حصول کے واسطے مؤثر ہوئیں۔ وجہ معاش کی سندوں کو آپ نے آگ سے جلا دیا۔ اور تحصیل علوم کے لیے پورب کا رُخ کیا۔ راستہ میں ایک شاہی عہدہ دار سے ملاقات ہوئی اور آشنا ہو جانے پر اس نے اپنا گھوڑا سواری کے لیے دے دیا۔ آپ سوار ہوئے اور تھوڑی دور تک جا کر آپ کے دل مبارک میں خیال آیا کہ ممکن ہے اس شخص کے دل میں گھوڑے کی واپسی کے لیے اضطراب ہو۔ میری جو عزت یا وقعت اپنے وطن میں تھی وہ نہیں رہی اور حق تعالےٰ نے پیدل چلنے کی طاقت عنایت فرمائی ہے تو سواری کی ضرورت ہی کیا ہے؟ جہاں تک ممکن ہو پیدل چلنا چاہئے۔ مؤلّف کہتا ہے اس حدیث قدسی میں یہی اشارہ پایا جاتا ہے یابنی آدم عندک ما یکفیک وانت تطلب ما یطغیک (اے فرزند آدم! تمہارے پاس قدر کفایت موجود ہے لیکن تم ایسی چیزوں کی طلب میں سرگرم رہتے جو تمہارے لیے طغیان کا باعث ہو۔ یہ خیال آنا تھا کہ آپ اُتر پڑے۔ اس شخص نے ہر چند منت سماجت کی لیکن آپ نے نہ مانا۔ غلبۂ عشق و محبت سے سارا راستہ خداکی یاد میں طے ہوا۔ ہر ایک جگہ پر نفل ادا کرتے تھے اگر کسی جگہ پر نفل ادا کرنے کا اتفاق نہ ہوتا اور اس سے یوں ہی گزر جاتے تو تھوڑی دور جا کر آپ کو خیال آتا کہ ممکن ہے اس جگہ پر عبادت کی جاتی تو وہ بارگاہِ حق میں مشرف و قبولیت پاتی۔ یہ خیال آنے کی دیر ہوتی اور آپ پیچھے واپس ہو کر عبادت میں مشغول ہو جاتے۔ جب دوگانہ ادا کر کے روانہ ہوتے تو پھر خیال آتا کہ اگر دوسرا دو گانہ بھی ادا کیا جاتا تو یہ اَور بھی بہتر تھا۔ پھر اُلٹے پاؤں چلے آتے اور ادائے نوافل میں مشغول ہو جاتے۔ ایک دن آپ نے یہ حدیث قدسی کسی سے سنی کہ من تقرب الی شبرا تقربت الیہ ذراعاً (جو شخص ایک بالشت بہر مجھ سے نزدیک ہو تو میں گز بہر اُسکے نزدیک ہو جاتا ہوں) غلبۂ عشق و محبتِ میں اونچے اونچے پہاڑوں اور درختوں پر چڑھ کر چلّا تے کہ بار خدایا! میں تو یہاں پہنچ گیا ہوں تو کہا ہے؟ پھر اس سے بھی کسی اونچی جگہ پر چڑھ کر اس طرح فریاد کرتے اور روتے جس کو سُن کر مسافروں اور رہگذروں کے دل پر رقت طاری ہو جایا کرتی تھی۔ آپ کا بدن اس تگ و دو میں کانٹوں کے چُبنے سے چاک چاک ہو گیا۔ مثنوی شریف میں بعینہ اِسی قسم کی ایک حکایت ایک گڈرئے سے منقول ہے جس کا ایک شعر یہ ہے چارقت دوزم سپشہایت کشم	شیر بیشت آورم اے محتشم (اے میرے خدا! تو کہاں ہے کہ میں تیرے پھٹے ہوئے پوستین کو گانٹھ دوں تیری جوئیں ماروں۔ اور تیرے سامنے اپنی بھیڑ بکریوں کا دودھ لاؤں) لیکن یہ سمجھ لینا چاہئے کہ عاشقوں سے جو بات غلبۂ عشق میں سرزد ہو اس پر مواخذہ نہیں کیا جاتا۔ مثنوی میں تم نے پڑھا ہو گا کہ جب حضرتِ موسیٰ علیٰ نبینا و علیہ الصلوۃ والسلام نے اس گڈریے پر اعتراض کیا تو بار گاہِ کبریا سے اُن کو اس طرح تنبیہ ہوئی تو برائے وصل کردن آمدی	نے برائے فصل کرون آمدی (تم اس لیے پیغمبر بنائے گئے ہو کہ لوگوں کا تعلق حق تعالیٰ سے مضبوط اور مستحکم کرو۔ اس لیے تمہیں نہیں بھیجا گیا کہ ان کے تعلق کو قطع کرو۔ مثنوی میں لکھا ہے گفت و گوئے عاشقاں د ربابِ رب	جو ششِ عشق است نے ترکِ ادب حق تعالیٰ کے سامنے جو کلمات عاشقانِ صادق زبان پر لاتے ہیں وہ بے ادبی یا گستاخی کی وجہ سے نہیں بلکہ عشق اور محبت کا جوش ہے۔ ہر کہ کرداز جامِ حق یک جرعہ نوش	نے ادب مانددردنے عقل و ہوش (جس نے عشق ذاتِ حق کا ایک گھونٹ نوش کیا اس کی عقل اور ہوش بجا نہیں رہتے اور وہ آداب کا مقید نہیں رہتا) قرآن کریم میں حضرت موسیٰ علیہ السلام کا قول منقول ہے کہ اُنہوں نے حضرت رب العزت سے خطاب کیا ان ہی الا فتنک (اے میرے خدا! یہ خود تیری آزمائش ہے۔ یعنی خود ہی تو نے ان لوگوں کو اس گستاخی پر آمادہ کیا) کیونکہ ان کو اپنے کلامِ پاک کے سننے سے مشرف فرمایا تو طبعاً ان میں دیدار کی تمنا پیدا ہوئی۔ بچھڑے سے تو نے خود آواز پیدا کی جس کا لا محالہ یہی نتیجہ ظہور میں آنا تھا کہ یہ لوگ اس پر فریفتہ ہوئے اور اس کو پوجنے لگے۔ یہ قول بھی اسی قسم سے ہے۔ فصل الخطاب میں لکھا ہے کہ حق سبحانہٗ و تعالیٰ نے حضرت موسی علیہ السلام کو بسط کے مقام میں رکھا تھا۔ اور اس وجہ سے اس کو حضرتِ حق سے کمال انس (جس کو ہماری اصطلاح میں بے تکلفی کہتے ہیں) پیدا ہو گیا تھا۔ اور یہ کلمات جو بظاہر گستاخانہ معلوم ہوتے ہیں اسی کا نتیجہ تھا۔ آپ اس حالت جوش عشق میں تفاول (فال نکالنا) کے طور پر ایک سنگریزہ لیکر پھینکتے اور اگر وہ دوسرے سنگریزے پر پڑ جاتا تو اس کو ایک فال نیک خیال کرتے اور فرماتے یہ اسبات کی علامت ہے کہ میں بھی خدا کو پاؤں گا۔ یہ تصور باندھ کر وجد میں آ جاتے۔ دوسرا طریق ان کے تفاول کا یہ تھاکہ زمین صاف کر کے اس پر اناج کے دانے بکھیر دیتے۔ خیال یہ تھا کہ اگر نر چڑیا اس کو کھا لے تومیں خداکو پا لوں گا اگر مادہ چڑیا نیچے اُتر کر اس دانے کو اُٹھانا چاہتی تو اس کو ہاتھ سے ہٹا دیتے تاکہ فال بد وقوع میں نہ آئے۔ ہندوستان کی عورتیں اسی طریقہ پر تفاول کیا کرتی ہیں۔ اگر کسی درخت یا دیوار پر کوے کو بیٹھا دیکھتے تو اس سے مخاطب ہو کر فرماتے۔ اگر میں نے خدا تک پہنچنا ہے تو تم پرواز کر جاؤ۔ اور اگر وہ کوّا اُڑ جاتا تو نہایت شوق سے وجد میں آ جاتے۔ یہ بھی ہندوستان کی عورتوں میں رائج ہے۔ خصوصاً جب ان کا شوہر غائب ہوتا ہے تو اس کے وصال کے لیے اسی طرح تفاول کیا کرتی ہیں۔ یہ سب غلبۂ محبت کے نتائج ہیں۔ آپ منجم اور کاہن کو بھی کچھ دے کر اس بارہ میں فال پوچھا کرتے۔ کچھ دینے کا یہ مطلب ہوتا کہ وہ خواہ مخواہ کامیابی کی شہادت دے۔ اور جب وہ بشارت دیتا تو آپ وجد اور رقص کرنے لگتے جس گھر کے مقابل پہنچتے دل میں خیال آتا کہ اسی گھر کے طفیل خدا کو طلب کروں تو شاید مقصود تک پہنچ جاؤں۔ اور یکایک چلا اُٹھتے۔ اوبار خدایا! میں تیری طلب میں ہوں۔ اگر کوئی شخص آپ کو سائل سمجھ کر کچھ دیتا تو وہ ہرگز قبول نہ کرتے۔ ایک دن کسی شخص کو دیوان حافظ کا یہ شعر کہتے سنا شنیدہ ام کہ سگانر اقلامے وہ بندی	چرا بگردن حافظ نمے نہی رسنے (میں نے سنا ہے کہ (اے میرے محبوب) تم کُتّوں کے گلے میں قلاوہ ڈالتے ہو۔ حافظ کے گلے میں پٹہ کیوں نہیں ڈالتے ہو؟) آپ نے اپنا نام لے کر اس شعر کو اس طرح پڑھنا شروع کیا ’’چرا بگرون حسن نمے نہی رسنے‘‘۔ اس شعر کا آپ پر اس حد تک اثر ہوا کہ غلبۂ عشق سے اپنے گلے میں کتے کی طرح پٹہ ڈال دیا۔ اور کھانا پینا چھوڑ کر کتوں کی طرح آواز کرنا اختیار کیا۔ فرمایا کرتے کہ کہ محبوب کا کتا اس وقت حقیقتہ ہو سکتا ہے کہ اس کی تمام شکل اور وضع اختیار کر لے۔ الغرض کتے کی شکل بنا کر دو دو تین تین میل تک چلے جاتے۔ ایک عاشق کا قول ہے سر پاشدوپائے سرمر ادر راہِ یار	چوں بے سردپاشدم تو معذورم دار (محبوب کے راستہ میں میرا سر پاؤں ہو گیا اور پاؤں سر جب میں بے سروپا ہو گیا تو مجھے معذور سمجھو) ایک دوسرے شاعر نے یہ حالت دیکھ کر خوب کہا ہے بے تاب عشق ہر چہ کند حق بدست اوست، (عشق سے مغلوب ہو کر جو کچھ بھی کرے حق بجانب ہے)۔ مؤلف کہتا ہے اسی کے مطابق ایک حکایت شیخ سعدی شیرازی علیہ الرحمۃ نے بوستان میں نقل فرمائی ہے جس کا ماحصل یہ ہے کہ ایک عارف کو کوچہ میں گزرتے ہوئے ایک گھر کے اندر سے کُتّے کی آواز سنائی دی۔ دل میں خیال آیا کہ یہاں سے کتّے کی آواز سنائی دینا غیر معمولی بات ہے ذرہ چل کر تو دیکھیں۔ وہ گھر ایک صالح درویش کا تھا۔ گھر میں داخل ہو کر معلوم ہوا کہ کتے کا نام و نشان تک نہیں۔ صرف وہ مرد صالح ایک کونے میں بیٹھا ہے اس لیے وہ عارف لوٹنے لگا اور شرم کی وجہ سے یہ نہ کہہ سکا کہ میں اِس مطلب کے لیے گھر میں داخل ہوا تھا۔ اس مرد صالح نے کہا کہ کیوں کھسیانے سے ہو کر واپس لوٹنے لگے ہو۔ جو آواز تم نے سُنی وہ میری تھی۔ میں نے دیکھا کہ حق تعالیٰ کو عاجزی پسند ہے اور وہ اس کی قدر کرتا ہے تو میں نے کتے کی طرح آواز کرنی شروع کی۔ کیونکہ میرے خیال میں کُتّے سے بڑھ کر اَور کوئی چیز ذلیل اور حقیر نہیں۔ بارہ گاہِ رب العزت میں وہی سرفراز ہوتے ہیں جو اپنے تئیں ہیچ سمجھتے ہیں۔‘‘ بعض اوقات حضرت نبوی صلی اللہ علیہ وسلم کو جلال و جبروت شاہانہ کے ساتھ تصور میں لاتے اور پھر اس خیال کی تکمیل اس طرح کرتے کہ شکاری کُتے جو سلاطین کے جلو میں رہا کرتے ہیں مقرر فرما کر دل و جگر جو کتے کے لیے ایک نہایت مرغوب کھانا ہے زرّین دستر خوان پر چن کر صندل کے تخت پر ان فرضی کتوں کے سامنے رکھ دیتے اور تخت کے آگے دست بستہ کھڑے ہو کر بارہ گاہِ حق تعالیٰ میں عرض کرتے کہ بار خدایا! یہ کتے اس میری نیاز کو قبول کریں۔ اور جب انہیں یہ تصور بندھ جاتا کہ ان فرضی کتوں نے اس دل و جگر پر مُنہ ڈال دیا ہے تو اس پر وجد کرتے۔ رسول خدا صلی اللہ علیہ وسلم کی نعلین مبارک کے خیال میں راتیں جاگا کرتے اور ادب سے پاؤں پھیلاتے۔ ذکرِ خدا کا شوق آپ پر اس قدر غالب آگیا تھا کہ جنگلوں اور باغوں میں گشت لگاتے ہوئے ہر وقت ذکرِ حق میں مشغول رہتے تھے۔ ایک پرندہ ہے جس کو عام طور پر حق گو کہتے ہیں اور جس کی آواز حق حق ‘‘ کے مشابہ ہوتی ہے۔ جب کبھی اس پرندے کی آواز سُنتے تو اس کے سامنے جا کر آپ بھی اسی طرح ’’حق حق‘‘ کہنا شروع کر دیتے اور اگر وہ پرندہ خاموش ہو جاتا تب بھی آپ کہے جاتے اور اس طرح مذکورہ بالا پرندے سے سبقت لے جانے اور اور ذکرِ خدا میں اس پر غالب آنے سے نہایت خوش ہوتے۔ الغرض آپ کا تھوڑا سا وقت تعلیم و تعلم میں صرف ہوتا۔ باقی اکثر وقت یادِ خدا۔ ریاضت و مجاہدہ اور راہِ حق میں مال خرچ کرنے میں صرف ہوتا۔ آپ کا راہِ خدا میں خرچ کرنا کئی طرح پر ہوتا۔ مثلاً جو کپڑا میسر ہوتا وہ دے ڈالتے۔ گھٹنوں کے نیچے تک پاجامہ یا تہبند رکھتے۔ اور راستوں سے چیتھڑے اُٹھا لا کر گودوڑی بنالیتے جس سے گرمی اور سردی کی شدت سے بچے رہتے۔ حسین خوارزمی نے مثنوی مولانا روم کی شرح میں لکھا ہے کہ اس قسم کی گوڈری خواجہ اویس قرنی علیہ الرحمۃ بنایا کرتے تھے۔ خوراک کا یہ حال تھا کہ جو اچھا اور عمدہ کھانا ہوتا جو تین چار جگہ سے مقرر ہوکر آیا کرتا تھا وہ یتیموں اور مسکینوں کو دے کر خود روکھی سوکھی روٹی پر اکتفا کر لیتے۔ اس تمام کھانے کا ثواب کھانا دینے والے کو بخشتے۔ القصّہ ہر طرح سے مجاہدہ اور ریاضت میں مشغول رہتے۔ چودہ سال تک تحصیل علم کرتے رہے۔ اس اثناء میں نذر اور کسب کے ذریعہ سے برابر دو روپیہ یومیہ کی آمدنی آپ کو ہوتی رہی۔ لیکن ڈہائی پیسے روزانہ سے زیادہ اپنے لیے کبھی خرچ نہیں فرمایا۔ باقی سب راہِ خدا میں صرف ہوا۔ طبیعیت مبارک کی خواہش کے مطابق کبھی ایک کے بُھنے ہوئے چنے لے لیا کرتے اور بعض اوقات ایک دام کی شکر خرید لیتے اور پھر چند دنوں تک آپ کی یہ غذا رہتی۔ آپ کی آمدنی کی مختلف صورتیں تھیں۔ کچھ تو لوگ نذر نیاز دیتے کچھ کسب کے ذریعہ حاصل کرتے۔ بعض لوگ ان کے قصّہ کہانی کے مشتاق رہتے ان کو قصہ کہانی سُنا کر کچھ وصول کر لیا کرتے۔ بعض اوباش از راہِ تمسخر آپ سے رقص اور اوچھل کود کی استدعا کرتے تو آپ کی ان کی خواہش پوری کرنے سے بھی انکار نہیں ہوا کرتا تھا۔ اور جو کچھ ان سے اس کا معاوضہ لیتے اس کو راہِ خدا میں صرف کر کے اس کا ثواب اور نیز اپنی رنج و محنت کا ثواب ان لوگوں کو بخش دیا کرتے اس قسم کی وضع اختیار کرنے میں بڑے بڑے فائدے ہوتے ہیں جو صاحب طبع سلیم سے پوشیدہ نہیں۔ شیخ ابو بکر شبلی اور دوسرے اولیاء کرام کو کئی قسم کی سختیاں برداشت کرنی پڑی ہیں۔ اگر تفصیل چاہیں تو ان کے احوال میں جو کتابیں لکھی گئی ہیں ان کا مطالعہ کریں۔ الغرض آپ کے یہ حالات آپ کی شہرت کا باعث ہوئے۔ ایک دن کا ذکر ہے کہ آپ کے استاد محمد جمیل نے ازروئے عقید تمندی شیخ محب اور الہ آبادی کی خدمت میں جانے کا قصد کیا۔ اور اس لیے اپنے درس کی کتابیں اپنے شاگردوں کو سُپرد کرنے لگے۔ آپ کو خبر ہوئی تو آپ نے فرمایا کہ مرید بننے کے لیے بھی لیاقت چاہئے۔ جب تک لیاقت مریدی کی نہ ہو اس کا قصد رکھنا غلط ہے۔ استاد نے کہا لیاقت کِس قسم کی ہو۔ اوروہ کِس طرح حاصل ہو سکتی ہے۔ آپ نے فرمایا تم مجھ سے تربیت چاہتے ہو۔ میں خود کسی دوسری جگہ تربیت حاصل کروں گا۔ مؤلف کہتا ہے ممکن ہے اس کے یہ معنی ہوں کہ جو کچھ تم چاہتے ہو وہ تو میرے پاس موجود ہے لیکن اس سے بڑھ کر جس چیز کا میں خواہاں ہوں اور جس کی مجھ کو ضرورت ہے ، وہ میں دوسری جگہ سے حاصل کروں گا دوسری جگہ سے مراد حضرت رسالت پناہ صلی اللہ علیہ وسلم کی جناب والا ہے۔ آپ نے فرمایا سب سے پہلے قوّت غضبیّہ کی اصلاح کرنی چاہئے جس سے مختلف ضرر اور نقصان پیدا ہوتے ہیں۔ اکثر اوقات انسان کو اپنے سے چھوٹے پر مثلاً بیوی۔ بچہ غلام۔ نوکر چاکر۔ شاگرد۔ مرید اور خدمتگار پر یکایک غصہ آ جاتا ہے اس کو دبانا چاہئے۔ چنانچہ میںآپ کا شاگرد ہوں۔ اگر کسی وقت سخت کلامی کر بیٹھوں یا ہاتھ پھیلا کر آپ کے سر سے دستار اُتار لوں تو آپ فوراً غصّہ سے بھڑک اُٹھیں گے۔لیکن آپ کو چاہئے کہ اس کے ضبط کرنے اور تحمل سے کام لینے میں سعی وبلیغ کریں۔ چونکہ استاد ایک نیک باطن شخص تھا۔ اور اس کے لیے علمِ تصوف سے بہرہ ور ہونا مقدر تھا ان پاکیزہ پُر اسرار الفاظ نے اس کے دل پر بڑا اثرکیا۔ ایک دن درس دینے کی حالت میں آپ نے اس اُستاد سے سخت کلامی کی اور ہاتھ پھیلا کر اس کے سر سے دستار اُتار دی۔ اُستاد کو سخت غصّہ آیا اور اس حرکت کا انتقام لینے کا ارادہ کیا۔ لیکن آپ نے فوراً کہہ دیا کہ ’’خبر دار رہنا چاہئے فقیری جاتی رہے گی۔ اس فقرہ نے اُستاد کے دل پر ایک غیر معمولی اثر ڈالا اور اس کا غصّہ بالکل کا فور ہو گیا۔ چھ مہینہ تک یہی حالت رہی۔ آپ خواہ مخواہ اس کو جوش دلاتے لیکن وہ حسب تلقین ضبط اور تحمل سے کام لیتا بعض اوقات آپ اس کے کندے پر سوار ہو کر اس کو گھونسے لگایا کرتے تھے۔ ایک دن اُستاد نے پوچھا کہ اب تو غصّہ باقی نہیں رہا۔ آپ نے فرمایا نہیں۔ اُستاد نے کہا اب کیا کرنا چاہئے۔ آپ نے فرمایا میں نے کسی پیرو مرشد سے مجاہدہ کی تعلیم حاصل نہیں کی لیکن بات یہ ہے کہ طالب صادق کی نظر میں تمام عالم ایک مرشد رہبر کا حکم رکھتا ہے۔ چنانچہ ایک عقل مند کا قول ہے چشمے داری و عالمے در نظرات	دیگرچہ معلم چہ کتابت باید (چشم بصیرت کھلی ہے اور صحیفہ کائنات پیش نظر ہے۔ دوسرے کونسے معلم یا کتاب کی ضرورت ہے) میں نے مجاہدہ کے بعض طریقے عورتوں سے اخذ کیے ہیں۔ مثلاً جس عورت کا چھوٹا سا بچہ ہو وہ غلبہ محبت کی وجہ سے لذیذ کھانا نہیں کھا سکتی۔ ہر چند وہ چاہتی ہے کہ میں کھاؤں لیکن وہ کھانا اس کے گلے سے نیچے نہیں اترتا۔ اس کا باعث وہی بچے کی محبت ہوتی ہے۔ اس لیے تم طالبان حق کو چاہئے کہ محض اس کی خوشنودی کے لیے لذیذ کھانا ترک کردو۔ اگر حق تعالیٰ کی محبت بالفعل موجود نہ ہو تو کچھ مضائقہ نہیں۔ کوشش کرنی چاہئے کہ یہ محبت حاصل ہو۔ ہمیشہ کی کوشش سے آخر کار کامیابی ہوگی۔ مؤلف کہتا ہے۔ اگرچہ اس طرح کا مجاہدہ کرنا (یعنی لذیذ کھانے کو ترک کردینا)اس شخص کے لے چنداں دشوار نہیں جس کا نفس مطمئنہ ہو چکا ہے لیکن جو لوگ ابھی مجاہدہ اور ریاضت میں مشغول ہیں ان کے لیے یہ بات سخت دشوار ہے۔ اگر اس کا امتحان کرنا چاہتے ہو تو اس وقت جبکہ تم بھوکے ہو ایک لذیذ کھانا جو تمہارے سامنے دھرا ہو اٹھا کر کسی مسکین کو دیدو پھر دیکھو کہ نفس اور شیطان کیا اودہم مچاتے ہیں۔ اور کسقدر سنگ راہ ہوتے ہیں اس کی حقیقت وہی لوگ اچھی طرح سمجھ سکتے ہیں جنکی دیدہ بصیرت کو خدانے اس حدیث کے مضمون سے منور کیا ہو کہ اذا اراد اللہ بعبدٍ خیرًا بصرہ بعیوب نفسہ جب خدا کسی بندہ کے ساتھ بھلائی کرنا چاہتا ہے تو اس کو اپنے عیوب پر مطلع کردیتا ہے۔ استاد نے اسی طرح مجاہدہ کی مشق جاری رکھی اور نہایت عجز اور مسکنت سے زندگی بسر کرنی شروع کی۔ اتفاقاً اسی اثنا میں اس کی بیوی کا انتقال ہو گیا اور اس نے دوسری شادی کرلی۔ ایک دن اس دوسری بیوی کے بھائی نے اپنی بہن سے خفا ہو کر اس کے شوہر کو بھی ناگفتنی سنائیں۔ استاد کو یہ باتیں سنکر ملال ہوا۔ لیکن بظاہر کچھ نہ کہا۔ حضرت مرشد کو صفائی باطن سے معلوم ہو گیا کہ اس کا نفس مجاہدہ کی ذلت سے گریز کرنا چاہتا ہے۔ اور اس لیے استاد کے لیے سخت تکلیف کا موجب ہو رہا ہے آپ نے ان کو از سر نو تاکید کی اور فرمایا کہ طلب مولی میں لوگوں کے طعن و تشنیع کا سہنا ضروری ہے۔ ایک دن استاد مذکور کی بیوی نے اپنی ساس سے تیل اور آئینہ طلب کیا۔ اس نے درشتی سے جواب دیا۔ اور کہا کہ تمہارے شوہر نے کونسی انوکھی قابلیت حاصل کر لی ہے کہ تم اس کی بیوی ہو کر ہم سے فرمائشیں منوانا چاہتی ہو۔ وہ تو ہمارے کام سے بیکار ہو گیا۔ اب تمہیں کیا حق حاصل ہے کہ ہم سے کبھی کچھ مانگتی ہو اور کبھی کچھ۔ استاد کی بیوی نے آب دیدہ ہو کر اپنے شوہر سے یہ ماجرا بیان کیا اور اس نے مرشد سے عرض کیا۔ اس حکیم معنوی نے ارادہ فرمایا کہ اسباب کی رعایت سے اس کی ملال اور اضطراب کو دفع کریں۔ یہ ایک کھلی بات ہے کہ اولیاء اللہ روحانی طبیب ہیں۔ طبیب ظاہری کی طرح وہ بھی ہر ایک شخص کے مزاج کے موافق اس کا علاج کرتے ہیں۔ چنانچہ اگر کبھی کسی سے تنگ حوصلگی ظاہر ہو تو اس حدیث پر عمل کرتے ہیں کہ الدنیا جیفۃ و طالبھا کلاب (دنیا ایک مردار کی مانند ہے جس کی طلب کرنیوالے کتے ہیں) اور بعض اراد تمندوں کی عالی طرنی اور بلند حوصلگی ملاحظہ فرماکر اس حدیث کو اپنا دستور العمل ٹھہراتے ہیں کہ الدنیا مزرعتہ الاخرۃ (دنیا اخرت کے لیے بمنزلہ ایک کھیتی کے ہے) اس مقبول ضرب المثل کے مطابق کہ کل اناءٍ یتر شح بنا فیہ (ہر ایک برتن سے وہی ٹپکے گا جو اس کے اندر ہے) ہر ایک شخص کی اپنی استعداد اس کی سعادت یا شقاوت کا باعث ثابت ہوتی ہے۔ مثلاً شراب کو پی کر بے ہوش اور بھی بیہوش ہوجا تا ہے لیکن ہوشمند اور زیادہ با ہوش۔ اسی کے موافق کسی عقلمند کا قول ہے۔ دردل ماگم دنیا غم معشوق شود	بادہ گرخام بود پختہ کند شیشہ ما (ہمارے دل میں دنیا کا غم معشوق کے غم سے مبدل ہوجاتا ہے۔ شراب اگر خام بھی ہے تو ہمارے شیشہ میں پڑ کر وہ پختہ ہوجاتی ہے)۔ آپ نے فرمایا آؤ بنارس کو چلیں اور تمہارے لیے پیری مریدی کی دکان کھول دیں۔ ممکن ہے کہ یہ بات آپ کو کشف سے معلوم ہوئی ہو۔ اور ممکن ہے کہ اپنی عقل رسا سے انہوں نے یہ تجویز نکالی ہو۔ بہر کیف جب آپ نے بنارس جانے کا قصد فرمایا تو استاد کے بارہ شاگرد بھی آپ کے ساتھ چلنے کے لیے اٹھ کھڑے ہوئے۔ آپ نے ان سے صاف کہ دیا کہ ہم تو ریاضت اور مجاہدہ کے لیے جاتے ہیں ایسا نہ ہو کہ تمہیں تکلیف ہو انہوں نے ہر قسم کی تکلیف کو برداشت کرنے کے لیے آمادگی ظاہر کی اور روانہ ہوئے۔ بنارس میں پہنچ کر آپ نے فرمایا کہ ہندوؤں کے مندر میں اترینگے۔ کیونکہ جب ہم اذان کہ کر نماز پڑھیں گے تو اس سے ہندو بگڑینگے اور یہی ہماری شہرت کا باعث ہوگا۔ جب اذان دی گئی تو وہاں کے پوجاریوں نے شہر کے حاکم سے جو ہندو تھا جاکر فریاد کی۔ حاکم نے انکو گرفتار کرکے حاضر کیے جانے کا حکم دیا۔ سپاہیوں نے حسب دستور وہاں جاکر دور سے غصہ آمیز شور کیا۔ آپ نے جو حکیم باطن تھے آگے بڑھ کر روٹی اور کچھ مٹھائی جو اس وقت آپ کے ہاتھ میں تھی انکو دے کر بلند آواز سے فرمایا کہ مرد آدمی یہ لو کھاؤ۔ وہ لوگ فوراً واپس چلے گئے اور کہنے لگے کہ ان فریبی کافروں کو مارو۔ آپ خود جلدی سے واپس آگئے۔ یہ حالت دیکھ کر جماعت نے تعجب و تبسم کیا۔ اور اس جگہ کے لوگوں سے سلوک کرکے وہیں قیام کیا۔ ایک دن تنگی معاش کی وجہ سے استاد کا کمر بند بیچنے کے لیے بازار میں چلے جاتے تھے۔ راستہ میں شیخ حسن نامی وہاں کے ایک سجادہ نشین سے ملاقات ہوئی جس نے اسی دن عرس کا اہتمام کیا تھا۔ سواری پر جارہا تھا۔ جب شیخ مذکور کی نظر آپ کے چہرہ پر پڑی تو آپ کے کمال وجاہت سے متاثر ہوا اور حقیقت حال دریافت کی۔ آپ نے فرمایا خدا کا بندہ ہوں۔ تنگدست اور محتاج ہوں۔ تنگی معاش کی وجہ سے تکلیف میں ہوں۔ شیخ نے کہا آپ ہمارے ہاں عرس ہے قبول فرمائے آپ نے فرمایا میں اکیلا نہیں۔ ایک استاد اور بارہ شاگرد میرے ساتھ ہیں۔ شیخ نے کہا وہ بھی چلے آئیں۔ چنانچہ ان کو بھی طلب کر لیا گیا۔ دعوت میں استاد تشریف لے گئے۔ اسی اثناء میں سماع کی مجلس گرم ہوئی۔ آپ نے چپکے سے استاد سے فرمایا کہ میں جھوٹ موٹ متاثر ہونا اور رونا شروع کرتا ہوں شاید اس طرح کچھ مل جائے۔ استاد نے کہا آپ کا اختیار ہے۔ آپ نے کھڑے ہو کر اپنے سرپر ہاتھ رکھ لیا اور رونا شروع کیا لیکن جو فعل ایک شخص کامل سے صادر ہو وہ اگرچہ تکلف اور تصنع پر مبنی ہو تب بھی اس کا اثر دل تک پہنچتا ہے۔ ممکن ہے کہ اس جھوٹ موٹ کے لفظ سی مجازی معنے مراد ہوں یا حقیقی۔ خواہ کچھ ہو بہر کیف ممکن ہے کہ یہ ملامت کے ارادہ سے کیا ہو۔ واللہ اعلم الغرض اس رونے کا حاضرین پر بہت اثر ہوا۔ اور تمام اہل مجلس رونے لگے۔ ہرچہ گیر د علتی علت شود	کفر گیرد کاملے ملت شود (جس کے باطن میں خرابی ہے وہ جو فعل بھی کرے علت سے خالی نہیں ہوتا۔ لیکن ایک کامل شخص اگر کفر بھی اختیار کرے تو وہ مذہب کا ایک جزو ہوجاتا ہے۔) اس مجلس میں بادشاہ کا دیوان شیخ سلیم نام ایک شخص موجود تھا۔ اس نے یہ حالت دیکھ کر بیس روپے نذر کیے۔ آپ نے استاد کے حوالے کیے۔ استاد نے آپ کی طرف واپس کردئے۔ وہ شخص شرمندہ سا ہو گیا اور اس نے یہ کہنا شروع کیا کہ ہم نے بہت سے اس قسم کے مکار اور فریب کارد یکھے ہیں۔ آپ نے فرمایا اچھا۔ دوسری مرتبہ مجلس گرم ہوئی تو آپ نے پھر اسی طرح رونا شروع کیا۔ جوفی الجملہ بظاہر تکلف سے خالی نہیں تھا اس سے بھی وہی اثر نمودار ہوا۔ اس شخص نے دس کا اضافہ کرکے تیس روپے نذر کیے جنکا وہی حشر ہوا۔ چونکہ اہل دنیا بوجہ اپنی شان کے اس طرح دی ہوئی چیز کے واپس کرنے کو برا مانتے ہیں اس لیے وہ شخس پھر شرمندہ سا ہو گیا اور خیال کیا کہ یہ ردو قبول صرف ایک دام فریب ہے، چنانچہ اس نے کہ دیا کہ اس طرح کے مکار اور فریب کار لوگ ہم نے بہت دیکھے ہیں۔ آپ نے فرمایا اچھا۔ تیسری مرتبہ جب پھر اسی طرح کی حالت رونما ہوئی اور اہل مجلس میں ایک اثر پیدا ہو تو اس شخص نے اپنے اگلے قول کے خلاف دس کا اضافہ کرکے چالیس نذر کیے جن سے وہی پہلا سلوک کیا گیا۔ وہ شخص غصہ ہو گیا اور پالکی میں سوار ہو کر گھر کو چلا گیا۔ آپ نے استاد سے فرمایا۔ اگر آپ کی مرضی ہے تو یہ روپے واپس لاؤں۔ استاد نے کہا آپ کا اختیار ہے۔ آپ اس شخص کے پیچھے چلے گئے۔ وہ آپ کو دیکھ کر تعظیماً پالکی سے اتر پڑا۔ اور عرض کیا کہ ارشاد؟ آپ نے فرمایا جو روپے تم دینا چاہتے تھے وہ لاؤ۔ اس نے عرض کیا پہلے ان کے نامنظور کرنے کا کیا باعث تھا۔ آپ نے فرمایا ہم نے سمجھا کہ اس طرح دس دس کا اضافہ ہوتے ہوتے پچاس ساٹھ تک نوبت پہنچے گی تو پھر ہم لے لیں گے۔اس نے مسکرا کر دس کا اضافہ کیا اور پچاس روپے خدمت میں نذر کیے۔ آپ نے بارہ روپے بارہ شاگردوں کو مرحمت فرمائے اور بقیہ روپے استاد کے حوالے کیے۔ اس طرح رفتہ رفتہ استاد کی مشخیت کا آوازہ تمام اطراف و جوانب میں پھیل گیا۔ وہاں کے حاکم نے ایک گانوں بطور جاگیر یش کیا جس کی آمدنی نو ہزار چار سو روپے سالانہ کے قریب تھی انہوں نے فرمایا ہم جاگیریں حاصل کرنیکے لیے نہیں آئے اور اس بنا پر اس گاؤں کو منظور نہ کیا۔ جب استاد کے رشتہ داروں اور انکی قوم کو معلوم ہوا کہ استاد کی بڑی شہرت ہو گئی ہے اور نذر و نیاز خوب آتے ہیں تو انہوں نے استاد کو فرحت آمیز خطوط لکھ کر خوشامد شروع کی وہی لوگ جو ان کو افلاس اور تنگدستی کے باعث طعن تشنیع کرتے تھے۔ طویل و عریض مدح و ستائش کرنے لگے۔ والدہ اور دیگر اعزہ و اقارب نے خط لکھا کہ اگر تم بادشاہ بن جاتے تو ہم اس قدر خوش نہ ہوتے جس قدر کہ ہم تمہارے فقیر بننے سے خوش ہوئے ہیں۔ ہم تمہاری جدائی کا صدمہ برداشت نہیں کرسکتے۔ یا آپ چلے اائے یا ہمیں وہاں طلب کیجئے جب یہ خط پہنچا تو پیر و مرشد نے فرمایا۔ دیکھا اب جبکہ تمہاری دنیا وی وقعت قائم ہو گئی ہے تو یہ لوگ کس طرح تم پر مائل ہوئے ایک وہ بھی وقت تھا کہ تمہارے افلاس اور مسکنت کیوجہ سے تمہارے جانی دشمن بنے ہوئے تھے۔ لیکن اب انہوں نے اپنے اگلے قول و فعل کو یکدم فراموش کر دیا ہے تعلقات دنیا میں گرفتار اور مرہون رسم و عار لوگوں کی یہ کیفیت ہے، خود غرضی اور خود کامی اس کا نام ہے۔ سالک کو چاہئے کہ راہ خدا میں دوسروں کے طعن و تشنیع پر ہر گز کان نہ دہرے۔ تین سو روپے جو نذر و نیاز سے آپ کے پاس جمع ہو گئے تھے وہ بھی استاد کے حوالے کیے اور ان کو الہ آباد کی طرف روانہ کیا۔ حضرت خود ڈیڑھ فلوس لے کر جو نپور کو تشریف لے گئے۔ کچھ عرصہ تک قصبہ بہلول میں سکونت پزیر ہوئے۔ وہاں کا ایک چودہری جلال الدین نام آپ کا مخلص ہو گیا۔ ایک روز آپ کو تکلیف دی کہ اس کے ساتھ چل کر باغ خربوزہ کی سیر کریں۔ آپ نے دریافت فرمایا اس کا رقبہ کس قدر ہے۔ اس نے کہا بارہ بیگہ۔ آ پ نے فرمایا اگر تین بیگہ رسالت پناہ صلی اللہ علیہ وسلم کی روح پر فتوح کی نیاز کروتو میں اس شرط پر تمہارے ساتھ چلتا ہوں۔ اس نے کہا میری اتنی توفیق نہیں یہ کہ کر وہ چلا گیا۔ رات کو آنحضرت صلی اللہ علیہ وسلم کی زیارت سے خواب میں مشرف ہوا۔ بحالت خواب ذات رسالت مآب صلی اللہ علیہ وسلم نے اس سے فرمایا جو کچھ تمہیں وہ شخص کہتا ہے وہ کیوں نہیں کرتے اس کی تعمیل کرو۔ چنانچہ وہ شخص علی الصباح آپ کی خدمت میں حاضر ہوا اور مقررہ نیاز پیش کی۔ آپ نے استفسار فرمایا کہ کل تو انکار کیا تھا آج کیسے راضی ہو گیا۔ اس نے کہا انکار تو میری پست ہمتی اور تقصیر نفس کا نتیجہ تھا اور آج جو کچھ میں نے کیا وہ محبوب خدا حضرت محمد مصطفےٰ صلی اللہ علیہ وسلم کے فرمان واجب الاذعان کی تعمیل ہے۔ اس کے بعد تمام کیفیت بیان کی۔ آپ نے غربا اور مساکین کو صلائے عام دی کہ جس شخص کا جی چاہے فلاں باغ میں جاکر خربوزے کھالے۔ لیکن کوئی شخص اس چودھری کی ہیبت اور خوشی سے وہاں نہیں جاتا تھا۔ آپ نے اس سے فرمایا کہ تم خود آواز دو تاکہ لوگ بے خوف ہو کر آئیں جب اس نے خود آواز دی تو ہر ایک طرف سے غریب اور مسکین جوق در جوق ہو کر آنے لگے۔ آپ نے ان سے فرمایا اس باغ کو لوٹ لو جب خربوزے لوٹ لیے تو فرمایا زمیں بھی کھود ڈالو۔ زمین کھودی تو کئی اشرفیاں گڑی ہوئی ملیں۔ جنکو آپ نے اس شہر کے مشائخ اور اعیان کے پاس بھیج دیا۔ اس واقعہ کے ظہور میں آنے پر اس شخص کی آپ سے محبت اس قدر بڑھ گئی کہ بسا اوقات کہا کرتا تھا کہ میں اپنے فرزند عزیز کی جدائی گوارا کر سکتا ہوں لیکن آپ کی مہاجرت کی تاب نہیں لا سکتا۔ اس طرح اکثر لوگوں کو آپ سے نہایت عقیدت اور اخلاص تھا۔ آپ وہاں سید حسن رسول نما کے نام سے مشہور تھے۔ ایک مرتبہ کا ذکر ہے کہ جلال الدین مذکور اس شہر کے حاکم اعلیٰ کو بھی آپ کی زیارت کے لیے ساتھ لیتے آیا۔ باوجود یہ کہ آپ اس وقت گودڑی پہنے ہوئے تھے۔ لیکن حاکم پر آپ کے دیکھتے ہی اس قدر ہیبت طاری ہوئی کہ ہکا بکا رہ گیا اور کچھ دیر تک کھڑ ا رہا۔ جلال الدین نے عرض کی کہ اگر ارشاد ہوتو بیٹھ جائیں آپ نے فرمایا کھڑا رہنے دو۔ بادشاہ کی بارگاہ میں حاضر ہو کر کتنی دیر کھڑا رہتا ہے۔یہاں آکر اگر تھوڑی دیر کھڑا رہا تو کیا ہوا۔ حاکم مذکور نے جلال الدین کو منع کیا کہ کیوں ایسی گستاخی کی۔ پھر آپ نے فرمایا کہ جو کچھ تمہارے پاس ہو دیدو۔ اس وقت اس کے پاس پچاس روپے تھے وہ نذر کر دیے۔ جلال الدین نے شاید اس خیال سے کہ آپ طمع سے مبرا ہیں کہا کہ یہ نذر قبول نہ فرمائیں گے۔ لیکن آپ نے اس کو بے جا دخل دینے سے منع فرمایا۔ مؤلف کہتا ہے معلوم ہوتا ہے کہ وہ اولیاء اللہ کی مراد و مقصود کی نوعیت سے بے خبر تھا وہ یہ نہیں جانتا تھا کہ ان بزرگواروں کا ہر ایک فعل خالصا اللہ ہوا کرتا ہے۔ نفسانی خواہشیں اور شیطانی کدورتیں ان کے دل میں نفوذ نہیں کر سکتیں لَابَخَافُوْنَ لَوْمَتَ لَاءِمٍ(وہ کسی کی ملامت سے نہیں ڈرتے) ان کے حال کی ترجمان ہے۔ وہ کسی کی طعن و تشنیع کی ذرہ پروا نہیں کرتے اس لیے جس شخص کے صاحب کمال ہونے کا یقین ہو جائے اگر اس سے کوئی ایسا فعل صادر ہو جو بظاہر اچھا معلوم نہیں ہوتا تب بھی انکار سے نہیں پیش آنا چاہئے۔ لیکن اس فعل کو ایک حجت قرار دے کر اس کی تقلید بھی نہیں کرنی چاہئے۔ اولیاء کرام روحانی طبیب ہیں۔ اگر کسی وقت بحکمِ ضرورت تریاق کی جگہ زہر بھی استعمال کر لیں تو ان کو گزند نہیں پہنچتا۔ لیکن اگر کوئی دوسرا خام کار ان کی تقلید کر کے زہر کھانے کا ارتکاب کر بیٹھے تو ظاہر ہے کہ وہ اپنے تئیں ہلاک کرنے کا باعث ہو گا۔ اسی بنا پر شرح گلشن راز میں مجذوب فقراء کے حق میں لکھا ہے کہ لا ینکر علیھم ولا یقتدی بھم (نہ تو ان کے افعال پر اعتراض کرنا چاہئے اور نہ ان کے فعل کو حجت ٹھہرا کر ان کی اس قسم کے افعال میں اقتدا کرنی چاہئے۔) الغرض آپ نے کچھ دیر بعد اس حاکم کو رخصت کیا۔ جلال الدین نے اس حاکم کی طرف سے سوال عرض کیا کہ اس میں کیا بھید ہے کہ خواب کی حالت میں باوجود آنکھوں کے بند رہنے اور حواس کے معطل ہونے کے بہت سے عجائبات نظر آتے ہیں۔ آپ نے فرمایا یہ ایک دقیق اور مشکل مسئلہ ہے۔ کشف کے بغیر انسان اس کی حقیقت پر حاوی نہیں ہو سکتا۔ اس سے کہہ دو کہ اس جاہ و منصب کو خیر باد کہہ دے اپنا مال و دولت غریبوں مسکینوں میں لُٹا دے۔ چھ ماہ تک تنور گرم کرنے کا مزدور بنے اور اس کے لیے کوڑا کرکٹ اکٹھا کرنے کی ذلت گوارا کرے۔ اس کے بعد اس کی چشمِ حقیقت بین کُھل کر سارا راز طشت ازبام ہو جائے گا۔ امیر نے کہا یہ تو نہایت مشکل ریاضت ہے کوئی سہل ترکیب بتائیں۔ آپ نے فرمایا ہر ایک مرض کے لیے ایک مخصوص علاج مقرر ہے۔ دنیاوی تعلقات نے آئینہ دل پر زنگ کی ایک موتی تہ چڑہا دی ہے۔ جب تک تذلیل نفس اور ترک تعلقات کے صیقل سے اس زنگ کو دور نہ کیا جائے حقائق غیبیہ کی صورت اس میں جلوہ گر نہیں ہو سکتی تم نے اپنے اعزّہ و اقارب سے کسی شخص کو حالتِ نزع میں دیکھا ہو گا کہ جب اس کی آنکھیں اس عالم کے دیکھنے سے بند ہو جاتی ہیں اور اس پر ایک غشی کی سی حالت طاری ہو جاتی ہے تو اس حالت میں اس کو عالم آخرت کے عجیب و غریب احوال دکھائی دینے لگتے ہیں۔ جو لوگ اس سے پہلے مر چکے ہیں ان کا حال حاضرین مجلس کو سناتا ہے۔ کسی کو بلاتا ہے کسی کو کوئی چیز دیتا ہے۔ و علیٰ ہذا القیاس۔ اس کشفِ غیوب کا تمام تر باعث یہ ہے کہ اس حالت میں دنیا سے اس کا تعلق منقطع ہو جاتا ہے۔ اور جو اوہام و خیالات اس عالم میں اس کے دا منگیر رہتے ہیں وہ فائل ہو جاتے ہیں۔ کیونکہ جب وہ قریب مرگ ہوتا ہے تو ہو جانتا ہے کہ مجھ کو تھوڑی دیر میں اس عالم کو خیر باد کہنا ہے اور حواس کا تعلق بھی اپنے محسوسات سے منقطع ہونے لگتا ہے مثلاً آنکھ کی بینائی۔ کان کا سُننا وغیرہ مفقود ہونا شروع ہوتا ہے۔ اس انقطاعِ تعلق اور انقطاع حواس کا یہ نتیجہ ہوتا ہے کہ عالم غیب کے حقائق اس کے آئینہ روح میں جلوہ گر ہوتے ہیں۔ مؤلّف کہتا ہے کیمیائے سعادت میں لکھا ہے کہ روح انسان کی مثال ایک آئینہ کے ہے جس میں ہر وقت عالم غیب کے حقائق کو مشاہدہ کیاجا سکتا ہے۔ لیکن تعلقات دنیا اس آئینہ کو زنگ آلود بنا دیتے ہیں اور اس لیے وہ اندھا ہو جاتا ہے۔ اگر تعلقات منقطع ہوں تو فوراً صُور غیبیّہ نظر آنے لگیں۔ امیر مذکور نے کہا ممکن ہے کہ باوجود اس تمام ذلّت برداشت کرنے اور تعلق قطع کرنے کے بھی مقصود حاصل نہ ہو تو دین و دُنیا کو کھو بیٹھیں گے۔ آپ نے فرمایا۔ میں اس بات کا ضامن ہوں اگر کامیابی نہ ہو تو جو تمہارا جی چاہے مجھ کہہ لو۔ اس نے کہا اگر کامیابی نہ ہو تو تم کو کچھ کہنے سُنانے سے کیا فائدہ حاصل ہو گا۔ الغرض چونکہ توفیق ازلی اس کی مؤید نہیں تھی محروم رہا۔ مولانا عبدالرشید جونپوری۔ جو علوم ظاہر و باطن میں یکتائے روزگار اور بڑے باکمال بزرگوار تھے۔ آپ کے اُستاد تھے۔ ایک دن اپنے مریدوں کو ایک ذکر کی تلقین کر کے فرما رہے تھے کہ اس فکر میں یہ خاصیت ہے کہ اس سے وہ چربی زائل ہو جاتی ہے جو دل کے اطراف میں جمع ہو گئی ہو۔ اور جس سے دل پر کدورت چھا گئی ہو۔ آپ نے فرمایا مجھ کو ایک ترکیب یاد ہے اگر کوئی شخص چالیس دن تک اس پر عمل درآمد کرے تو کامل صفائی ضمیر کی حاصل ہو سکتی ہے۔ اور وہ یہ ہے۔ سالک کو چاہئے کہ شہر میں کوئی ایسا گھر ڈھونڈے جہاں کوئی نوجوان مرا ہو اور اس کے اعزّہ و اقارب اس کی موت پر روتے پیٹتے ہوں۔ اس گھر کے قریب رات بھر رہے۔ تھوڑی دیر میں موت کی ہبیت اس کے دل پر چھا جائے گی اور غفلت کا فور ہو جائے گی۔ مولاناموصوف اگرچہ بظاہر آپ کے اُستاد تھے لیکن در حقیقت علم طریقت میں آپ کے شاگرد تھے۔ اس طبیب ارواح کی یہ نرالی ترکیب سُن کر متعجب ہوئے اور اس کی تعریف کی۔ سوچنے سے معلوم ہوتا ہے کہ یہ ایک بڑی ریاضت ہے۔ ایک دن کسی نے آپ کے ایک اُستاد کو جس کی طبیعت علمِ تصوف کی طرف مائل تھی یہ کہا کہ ایک شخص نے دوسرے شخص کے ناک کو کاٹ ڈالا۔ اُستاد نے کہا ایک خدا نے دوسرے خدا کا ناک کاٹ ڈالا۔ آپ نے یہ کلمہ سُن کر استغفار کیا اور فرمایا جو علم ہم نے یہاں آکر حاصل کیا اس نے ہمارے اگلے علم کو بھی برباد کر دیا۔ اگر علم کھانے کی طرح کوئی چیز ہوتی تو میں قے کر کے اس کو باہر پھینک دیتا۔ خدائے پاک سے شرم کرنا چاہئے۔ اور ایسی فضول باتیں نہیں کرنا چاہئیں جو شرع کی حدود سے خارج ہوں۔ اس قسم کے کلمات کو زبان پر لانے سے سخت ضرر پیدا ہوتا ہے۔ اُستاد نے کہا مَیں حق بات کونہیں چھپا سکتا۔ آپ نے فرمایا بعض باتیں اگرچہ سچی اور مطابق حقیقت ہوتی ہیں لیکن پھر بھی ان کو زبان پر نہیں لا سکتے۔ مثلاً ایک شخص اپنی لڑکی دوسرے کو بیاہ دیتا ہے۔ ظاہر ہے کہ وہ شخص اس سے ہم بستر ہوتا ہے لیکن یہ کس قدر بے حیائی ہو گی کہ کوئی شخص اس سے اس کے داماد کے ہمبستر ہونے کی کیفیت دریافت کرے۔ یقیناًوہ اس سائل کے در پے ایذا ہو گا۔ اسی طرح ان باتوں کو بھی زبان پر نہیں لانا چاہئے اور حدودِ شرع کی دل و جاں سے رعایت کرنی چاہئے۔ کلّموالناس علی قد و عقو لھم (لوگوں سے ان کی عقل کے موافق گفتگو کرو)پر عمل کرنا لاز م ہے۔ استاد نے پھر کہاکہ ہم تو کلمۂ حق کے کہنے سے اپنے تئیں نہیں روک سکتے۔ آپ نے فرمایا تمہارا چہرہ حق گو یوں کی طرح نہیں۔ بعض طالب علموں نے جو اس مجلس میں موجود تھے اُستاد کی خاطر داری کے لیے کہنا شروع کیا کہ بے شک مولانا صاحب کا طریقہ نہیں ہے کہ حق بات کو چھپایا جائے خواہ کچھ ہو۔ جو کچھ ہو گا سب حق حق ظاہر کر دیں گے۔ آپ نے فرمایا تم میں اور اُستاد میں حق بات کہنے کا ہرگز حوصلہ نہیں۔ اسی وقت میں اگر تم سے ایک سچی بات پوچھوں تو تم لوگ لڑنے مرنے پر آمادہ ہو جاؤ۔ استاد نے کہا جو سچ بات ہو گی اس کے کہنے میں ہمیں ہرگز تامّل نہیں ہو گا۔ جب اُنہوں نے بہت تاکید کی تو آپ نے فرمایا تم لوگ مجھ کو مجبور کرتے ہو ورنہ میں تو نہیں کہنا چاہتا۔ اب فرمائیے کہ آپ اپنی بیوی کا حال بتلائے کہ کیا ہے اس کی شرم گاہ پر کتنے خال ہیں۔ اس کے سُنتے ہی ان کا رنگ سُرخ ہو گیا اور گالی گلوچ پر اُتر آئے آپ نے فرمایا اپنے حق میں تم ایک کلمہ سُننا نہیں چاہتے لیکن ایسی باتوں میں جن کی حقیقت کا تمہیں علم بھی نہیں خواہ مخواہ کہ حق سبحانہٗ و تعالیٰ کی شان میں گستاخانہ کلمات زبان پر لاتے ہو۔ اُستاد اپنی حرکت پر نادم ہوا اور آپ کے اس کہنے سے متأثر ہو گیا۔ چونکہ علم باطن کو علم ظاہر پر افضلیت ہے، اس لیے شاید ترکِ ادب کا کچھ لحاظ نہیں کیا اور اُستاد مذکور کی ناشائستہ حرکت پر فوراً اعتراض فرمایا۔ ایک مرتبہ کا ذکر ہے کہ آپ نے ان لوگوں کو نصیحت فرمائی جو مبتلائے حسن پرستی ہیں اور بیگانہ نا محرم عورتوں کو دیکھتے پھرتے ہیں۔ اُنہوں نے عذر کیا کہ ہم ازراہِ حقیقت و معرفت یہ نظر بازی کرتے ہیں۔ آپ نے فرمایا عجیب حقیقت اور معرفت ہے کہ اپنی بیویوں کو گھر میں بٹھا کر لوگوں کو تو حصولِ معرفت سے محروم کر رکھا ہے لیکن خود حصول معرفت میں سرگرم ہیں۔ اگر کوئی شخص تمہاری بیوی یا لڑکی یا بیٹے یا بھائی کو تاڑ کر دیکھے تو شدّت غضب سے آگ بگولا ہو جاؤ لیکن اَوروں کو دیکھتے پھرنے سے شرم نہیں آتی۔ اور اس پر طُرّہ یہ کہ حصول معرفت کا بہانہ! اس جماعت میں سے کسی نے یہ شعر پڑھ دیا نظر کردن بخو باں گر حرام است	بگو اے مدعی طاعت کدام است (اگر خوبصورتوں کے چہرہ زیبا پر نظر کرنا حرام ہے تو پھر اے جھوٹا دعویٰ باندھنے والے تم خود کہہ دو کہ عبادت کس جانور کا نام ہے؟) آپ نے فرمایا تم نے اس شعر کا مطلب نہیں سمجھا۔ نظر کے معنی امید کے ہیں اور خوباں سے مراد خدا اور رسول ہے۔ خلاصہ یہ ہوا کہ خدا و رسول سے امید رکھنا عبادت ہے۔ ایک دوسرے کٹھ حجت نے کہا۔ ایک عورت ہے جس کو شوہر نہیں ملتا جماع کے لیے ہمیشہ اس کا دل پریشان رہتا ہے وہ عورت ایک شخص سے اپنا دردِ دل ظاہر کر کے رفع تکلیف کی خواستگار ہوتی ہے۔ اب اگر یہ شخص اس کی آرزو کو پورا نہیں کرے گا تو وہ شکستہ دل ہو گی اور یہ گناہ ہے۔ آپ نے کلموا الناس علی قدر عقولھم کے زرین اصول پر عمل کر کے اس کے مذاق کے مطابق یہ جواب دیا کہ اگر کوئی شخص اس مرتبہ تک پہنچا ہے کہ وہ کسی کا دل شکستہ ہونا گوارا نہیں کر سکتا تو یہ صورت بالکل ممکن ہے کہ جب کوئی عورت آ کر اس سے اپنی خواہش کرنے کے لیے التماس کرے اور وہ اس کی آرزو پوری کرنے میں ساعی ہو کہ عین اسی حالت میں ایک خراسانی مغل تشنۂ لواطت آ حاضر ہوا اور پیچھے سے اس کے ساتھ لواطت کرنا شروع کر دیا اور چونکہ وہ کسی کی دل شکستگی روا نہیں رکھتا اس لیے ضروری ہے کہ وہ اس کو اس فعل سے منع نہیں کرے گا۔ یہ جواب سن کر وہ سخت نادم ہوا۔ ایک شخص نے حسب اقتضاء مثل مشہور کل انا ء یترشح بما فیہ‘‘ ایک لونڈے کو آپ پر مسلط کر دیا کہ ہر وقت آپ کے پاس جا کر ان سے چھیڑ چھاڑ کرے۔ آپ نے اس کا مطلب سمجھ لیا کہ یہ بدنام کرنا اور الزام دینا چاہتا ہے۔ آپ نے اس لونڈے سے کہہ دیا کہ مَیں تم پر عاشق ہوں۔ جب وہ ملتا تو اس کو سلام کرتے اور رومال سے اس کا چہرہ پونچھتے۔ لوگوں میں اس بات کا چرچا ہو گیا کہ فلاں شخص فلاں پر عاشق ہے۔ تمام بد خواہ خوش ہو کر بغلیں بجانے لگے۔ اور اتفاق کیا کہ فلاں دن مُلا شمس کی خانقاہ میں مجلسِ رقص و سردو ہے وہاں جمع ہو کر اس کو خواب الزام دیں گے۔ روز مقررہ پر تمام لوگ جمع ہو گئے۔ دوسری منزل میں مجلس قرار پائی اور بھری مجلس میں ان بد خواہوں نے اس لونڈے کو سمجھا بجھا کر آپ کے پاس بھیجا اور اس نے حاضر ہو کر کہا کہ کیا تم مجھ پر عاشق ہو؟ آپ نے فرمایا ہاں میں عاشق ہوں۔ اس نے کہا۔ پس جو کچھ میں کہوں تم کرو گے؟ ااپ نے فرمایا۔ یہ ممکن ہے کہ عاشق اپنے معشوق کا فرمودہ بجا نہ لائے۔ اس نے کہا میں کہتا ہوں کہ تم اپنے تئیں اس چھت سے گرا دو۔ آپ نے فرمایا اگر معشوق حکم کرے تو میں فوراً اس کی تعمیل کروں اس نے کہا تم عاشق ہو یا نہیں۔ آپ نے فرمایا ہاں۔ اس نے کہا سچا یا جھوٹا۔ آپ نے فرمایا۔ سچا۔ اس نے کہا جو کچھ میں کہوں تم کرو گے؟ آپ نے فرمایا یہ ممکن ہے کہ عاشق اپنے معشوق کا فرمودہ بجا نہ لائے؟ اس نے کہا میں کہتا ہوں کہ تم اپنے تئیں اس چھت سے گرادو آپ نے فرمایا اگر معشوق کہہ دے تو میں فوراً تعمیل کروں۔ تمام بد خواہوں نے جو طالب علم تھے عناد کے طور پر آپ سے جھڑک کر کہا کہ تم عقل رکھتے ہو کہ نہیں۔ تم خود کہتے ہو کہ میں اس پر عاشق ہوں۔ یہ درست ہے یا نہیں؟ آپ نے فرمایا درست ہے، ان طالب علموں نے کہا تو جو کچھ وہ کہے کرو گے کہ نہیں؟ پھر آپ نے فرمایا۔ یہ ممکن ہے کہ عاشق اپنے معشوق کے فرمودہ کی تعمیل نہ کرے۔ سب نے متفق الکلمہ ہو کر بطور الزام کہا تو پھر اس لونڈے کے حکم کی تعمیل کرو۔ پھر آپ نے فرمایا۔اگر معشوق کہہ دے تو میں فوراً اپنے تئیں اس چھت سے گرا دوں۔ اُنہوں نے غل مچا دیا کہ عجب طرح کا بیوقوف آدمی ہے۔ محض چرب زبانی اور چالاکی سے کام لے رہا ہے۔ تم خود کہتے ہو کہ میں اس لونڈے پر عاشق ہوں۔ تم سچے عاشق ہو یا جھوٹے؟ آپ نے فرمایا۔ سچا۔ اُنہوں نے کہا تو پھر اس کا کہنا کیوں نہیں مانتا؟ آپ نے نہایت حیرت اور استعجاب کا اظہار کر کے فرمایا میں اس کی زبان پر عاشق نہیں ہوں۔ میں اس کے رنگ و رخسار پر عاشق ہوں۔ ہر ایک شخص جو عشق مجازی میں مبتلا ہو وہ رنگ و رخسار کا عاشق ہوتا ہے۔ اگر اس کا رنگ و رخسار مجھ سے کہہ دے کہ اپنے تئیں چھت سے گرا دو تو میں فوراً تعمیل کروں۔ تمام اہل علم آپ کی حاضر جوابی اور فراست دیکھ کر دنگ رہ گئے۔ بے شک اہلِ باطن سے مقابلہ کر کے کون غالب آ سکتا ہے جن کی پرورش نفوس قدسیہ سے ہوئی ہے۔ اسی طرح ایک مرتبہ کا ذکر ہے کہ حضرت شاہ صاحب کے متعلقین سے ایک شخص نے ایک لونڈے پر جو اُستاد کا کا منظورِ نظر تھا عاشقانہ نظر ڈالی۔ مولانا کو خبر ہوئی تو اُنہوں نے سب شاگردوں کو منع کر دیا کہ اس شخص کو سبق نہ پڑھاؤ۔ اس منع کی اطلاع آپ تک پہنچ گئی۔ لیکن آپ نے تغافل اور چشم پوشی سے کام لیا۔ جب اُستاد نے اپنے شاگردوں کو مکرر تاکید کی تو آپ نے فرمایا پہلے ہم آپ سے تعلم کرنا چھوڑ دیتے ہیں پھر اُس کو تعلیم دینا بھی چھوڑ دیں گے۔ مولانا پوچھنے لگے تعلم چھوڑنے کا کیا باعث ہوا۔ آپ نے فرمایا جو بات اس شخص سے سرزد ہوئی ہے جس کے باعث آپ نے اس کا سبق پڑھانا بند کر دیا ہے۔ یہی حرکت ہم سے بھی صادر ہوتی ہے۔ اُستاد نے کہا ہم اور وہ برابر ہیں۔ آپ نے فرمایا نہیں۔ بلکہ آپ اس سے بد تر ہو۔ کیونکہ آپ کا فعل دوسروں کے لیے سند ہے۔ لیکن اس کا فعل ایک ایسا فعل ے جو دوسروں کے لیے سند نہیں ہو سکتا۔ کیونکہ آپ کے فعل کو لوگ اچھا سمجھ کر معمول بنائیں گے۔ اِس گفت و گو سے اُستاد کو حقیقتِ حال سمجھ میں آ گئی اور آپ کی حُسن نصیحت کا اعتراف کیا۔ آپ چودہ سال تک اس طرف مقیم رہے اور اس عرصہ میں ان سے بہت عجائبات احوال اور نصائح ظہور میں آئے۔ لیکن ہم نے اسی قدر مختصراً بیان کرنے پر اکتفا کی۔